ΓΡΑΠΤΗ ΕΡΩΤΗΣΗ E-2139/97 υποβολή: Hiltrud Breyer (V) προς την Επιτροπή (23 Iουνίου 1997)

Θέμα: Κανονισμός (ΕΚ) αριθ. 258/97 σχετικά με τα νέα τρόφιμα - Σύνθεση της Επιστημονικής Επιτροπής Τροφίμων

1. Με ποιό τρόπο θα εκπροσωπείται η κοινή γνώμη στην Επιστημονική Επιτροπή Τροφίμων της ΕΕ;

2. Προβλέπεται η συμμετοχή εκπροσώπων εθνικών οργανώσεων προστασίας των καταναλωτών και του περιβάλλοντος στις συζητήσεις και τις αποφάσεις της Επιστημονικής Επιτροπής Τροφίμων;

3. Με ποιό τρόπο θα επιλέγονται στην περίπτωση αυτή οι εκπρόσωποι των εν λόγω οργανώσεων;

4. Θα έχουν οι οργανώσεις προστασίας των καταναλωτών και του περιβάλλοντος το δικαίωμα να προτείνουν τους εκπροσώπους τους;

Κοινή συμπληρωματική απάντηση του κ. Bangemann εξ ονόματος της Επιτροπής στις γραπτές ερωτήσεις E-2113/97, E-2115/97, E-2117/97, E-2119/97, E-2121/97, E-2123/97, E-2127/97, E-2129/97, E-2131/97, E-2133/97, E-2135/97, E-2137/97, E-2139/97, E-2141/97, E-2143/97, E-2145/97, E-2147/97, E-2149/97, E-2151/97, E-2153/97, E-2155/97, E-2157/97, E-2159/97, E-2161/97, E-2163/97, E-2165/97, E-2167/97, E-2169/97, E-2171/97, E-2173/97, E-2175/97, E-2177/97, E-2179/97, E-2181/97, E-2183/97, E-2185/97, E-2187/97, E-2189/97, E-2191/97, E-2193/97, E-2195/97, E-2197/97, E-2199/97, E-2201/97, E-2203/97 και E-2205/97 (11 Νοεμβρίου 1997)

Συμπληρώνοντας την απάντηση της 17ης Σεπτεμβρίου 1997 ((ΕΕ C 60 της 25.2.1998, σελ. 109. )), η Επιτροπή είναι τώρα σε θέση να κοινοποιήσει τις ακόλουθες πληροφορίες.

E-2113/97, E-2115/97, E-2117/97, E-2119/97, E-2123/97, E-2149/97

Σήμερα, οι σπόροι στους οποίους αναφέρονται οι οδηγίες 70/457/ΕΟΚ και 70/458/ΕΟΚ, είτε πρόκειται περί γενετικά τροποποιημένων οργανισμών (ΓΤΟ) είτε όχι, πρέπει να εγγράφονται στον κοινό κατάλογο των ποικιλιών, πριν από τη διάθεσή τους στην αγορά της Κοινότητας. Προτού εγγραφούν, πρέπει να διαπιστώνεται το κατά πόσον είναι διακριτοί, σταθεροί και επαρκώς ομοιογενείς. Στην περίπτωση που οι σπόροι είναι ΓΤΟ οφείλουν, επιπλέον, να αποτελέσουν το αντικείμενο εκτίμησης της επικινδυνότητάς τους για την υγεία του ανθρώπου και για το περιβάλλον, δυνάμει της οδηγίας του Συμβουλίου αριθ. 90/220/ΕΟΚ της 23ης Απριλίου 1994 σχετικά με τη σκόπιμη ελευθέρωση γενετικώς τροποποιημένων οργανισμών στο περιβάλλον. Όσον αφορά την επισήμανση των εν λόγω προϊόντων, δηλαδή των διαγονιδιακών σπόρων, αυτή πραγματοποιείται σύμφωνα με τους όρους του παραρτήματος ΙΙΙ της εν λόγω οδηγίας.

Επιπλέον, από την 15 Μαΐου 1997 και μετά, κάθε είδος διατροφής ή συστατικό είδους διατροφής που περιέχει, συνίσταται σε ή παράγεται από ΓΤΟ που, την ημερομηνία αυτή, δεν έχει αποτελέσει το αντικείμενο σημαντικής κατανάλωσης στην Κοινότητα, υπόκειται στις διαδικασίες του κανονισμού (ΕΚ) 258/97 περί των νέων τροφίμων και των νέων συστατικών τροφίμων. Ο κανονισμός αυτός προβλέπει, επιπλέον, στο άρθρο 8, κανόνες επισήμανσης για τα εν λόγω προϊόντα.

Όπως γνωρίζει το Αξιότιμο Μέλος του Κοινοβουλίου, ο κανονισμός (ΕΚ) 258/97 θέτει σε εφαρμογή την λεγόμενη «πολιτική της μοναδικής θυρίδας». Ως εκ τούτου, είναι δυνατόν να πραγματοποιηθεί στο πλαίσιο του κανονισμού η ανάλυση επικινδυνότητας της οδηγίας 90/220/ΕΟΚ.

Εξάλλου, όσον αφορά τους σπόρους, η Επιτροπή υπέβαλε πρόταση τροποποίησης των οδηγιών των σχετικών με την εμπορία τους ((Έγγρ. COM(93) 598. )). Η πρόταση αυτή, η οποία απετέλεσε το αντικείμενο γνώμης του Κοινοβουλίου, προβλέπει ότι ένας αιτών οφείλει να διενεργήσει εκτίμηση των περιβαλλοντικών κινδύνων που διαλαμβάνει η οδηγία 90/220/ΕΟΚ στο πλαίσιο της περί των σπόρων οδηγίας 7 προβλέπει επίσης τη δυνατότητα να διενεργήσει ανάλυση των πτυχών «νέα τρόφιμα», προκειμένου να απλουστευθούν οι διοικητικές διαδικασίες, πάντοτε σύμφωνα με την αρχή της «μιας και μόνης θυρίδας». Η δυνατότητα αυτή, η οποία προβλέπεται στο άρθρο 3 παράγραφος 2 του κανονισμού (ΕΚ) 258/97 δεν έχει ακόμη υλοποιηθεί, εν αναμονή της θεσπίσεως των νέων κανονιστικών διατάξεων σχετικά με τους σπόρους.

E-2121/97

Καλώς εχόντων των πραγμάτων, η εκτίμηση της ασφάλειας ενός νέου τροφίμου καλύπτει όλες τις χρήσεις του. Στο πλαίσιο αυτό, η εκτίμηση της ασφάλειας μιας γενετικά τροποποιημένης ντομάτας καλύπτει τόσο το συμπύκνωμα ντομάτας, όσο και τα επεξεργασμένα τρόφιμα που περιέχουν το εν λόγω συμπύκνωμα. Ωστόσο, σε ορισμένες περιπτώσεις, ενδέχεται να απαιτείται χωριστή αξιολόγηση των δευτερογενών προϊόντων.

Λόγου χάριν, σε περίπτωση εισαγωγής έτοιμης πίτσας από τρίτη χώρα, η οποία περιέχει συμπύκνωμα ντομάτας που παρήχθη από ποικιλία γενετικά τροποποιημένης ντομάτας μη επιτρεπόμενης στην Κοινότητα, θα χρειαζόταν χωριστή διαδικασία εγκρίσεως ή κοινοποιήσεως βάσει του κανονισμού (ΕΚ) 258/97.

E-2127/97, E-2129/97, E-2131/97

Τα νέα τρόφιμα ή νέα συστατικά τροφίμων που εμπίπτουν στο πεδίο εφαρμογής του κανονισμού (ΕΚ) 258/97 δύνανται να διατεθούν στην αγορά σύμφωνα με τις διατάξεις του κανονισμού. Βάσει του άρθρου 3 παράγραφος 4 και του άρθρου 5 του κανονισμού, η απλουστευμένη διαδικασία γνωστοποίησης είναι δυνατή για τα νέα τρόφιμα ή για τα νέα συστατικά τροφίμων τα οποία είναι κατ'ουσίαν ουσιαστικώς ισοδύναμα με υφιστάμενα τρόφιμα ή υφιστάμενα συστατικά τροφίμων από πλευράς συνθέσεως, θρεπτικής αξίας, μεταβολισμού, προβλεπόμενης χρήσεως, καθώς και του αριθμού των ανεπιθύμητων ουσιών που περιέχονται σε αυτά.

Το πρόσωπο που διαθέτει στην αγορά τρόφιμο ή συστατικό τροφίμου καλείται να προβαίνει σε γνωστοποίηση στην Επιτροπή, η οποία διαβιβάζει την γνωστοποίηση στα κράτη μέλη. Ο αιτών οφείλει να συνοδεύει τη γνωστοποίηση με τα σχετικά λεπτομερή στοιχεία που αναφέρονται στο άρθρο 3 παράγραφος 4. Οι περί επισημάνσεως απαιτήσεις στο άρθρο 8 του κανονισμού εφαρμόζονται για τα προϊόντα που καλύπτονται από τη διαδικασία του άρθρου 3 παράγραφος 4. Οι πληροφορίες που παρέχονται σύμφωνα με το άρθρο 5 του κανονισμού, ειδικότερα δε τα λεπτομερή στοιχεία που προβλέπονται στο άρθρο 3 παράγραφος 4 και που συνοδεύουν τη γνωστοποίηση, δύνανται να χρησιμοποιηθούν προκειμένου να καθοριστεί ποιες υποχρεώσεις επισημάνσεως δημιουργούνται δυνάμει του άρθρου 8. Εάν είναι αναγκαίο, ενδέχεται να ζητηθούν πρόσθετες πληροφορίες.

Όσον αφορά τα στοιχεία που είναι αναγκαία προκειμένου να καταδειχθεί η ουσιαστική ισοδυναμία, παρακαλείται το Αξιότιμο Μέλος του Κοινοβουλίου να ανατρέξει στη σύσταση της Επιτροπής της 29ης Ιουλίου 1997 ((SEC(97) 1452. )) σχετικά με τις επιστημονικές πλευρές και την παρουσίαση των πληροφοριών που είναι αναγκαίες για την υποστήριξη αιτήσεων σχετικών με τη διάθεση στην αγορά νέων τροφίμων και νέων συστατικών τροφίμων και με τη σύνταξη των αρχικών εκθέσεων αξιολόγησης βάσει του κανονισμού (ΕΚ) 258/97.

E-2133/97, E-2135/97

Για τις επιστημονικές πτυχές της αξιολόγησης των αιτήσεων για νέα τρόφιμα και νέα συστατικά τροφίμων, το Αξιότιμο Μέλος του Κοινοβουλίου παρακαλείται να ανατρέξει στην προαναφερθείσα σύσταση της Επιτροπής της 29ης Ιουλίου 1997.

Τα δεδομένα αυτά υπόκεινται σε ανεξάρτητη αξιολόγηση βάσει των διαδικασιών που καθορίζονται στον κανονισμό (ΕΚ) 258/97. Στο πλαίσιο της αξιολόγησης αυτής, οι αρμόδιες αρχές δύνανται να αποφασίσουν τον έλεγχο ορισμένων από τα αποτελέσματα που υπέβαλε ο αιτών.

E-2137/97

Η Επιτροπή παρακαλεί το Αξιότιμο Μέλος του Κοινοβουλίου να ανατρέξει στη δημοσιευθείσα δήλωσή της όσον αφορά το άρθρο 2, κατά την έκδοση του κανονισμού ((ΕΕ L 43 της 14.2.1997. )).

E-2139/97, E-2157/97

Επί σειράν ετών, η Επιτροπή προέβη σε εκτεταμένες διαβουλεύσεις με τα κράτη μέλη και αντιπροσωπευτικές οργανώσεις εγκατεστημένες σε κοινοτικό επίπεδο, εφ'όλων των πτυχών των νέων τροφίμων, συμπεριλαμβανομένων των σχετικών με την επισήμανση ζητημάτων.

Σύμφωνα με τη διαδικασία που καθορίζεται στο άρθρο 13 του κανονισμού (ΕΚ) 258/97, οι αποφάσεις για την εφαρμογή του λαμβάνονται από την Επιτροπή, μετά τη γνωμοδότηση της Μόνιμης Επιτροπής Τροφίμων, η οποία συνεστήθη βάσει της αποφάσεως του Συμβουλίου 69/414/ΕΟΚ της 13ης Νοεμβρίου 1969 ((ΕΕ L 291 της 19.11.1969. )). Η επιτροπή συγκροτείται από τους εκπροσώπους των κρατών μελών, προεδρεύοντος εκπροσώπου της Επιτροπής. Δεν υπάρχει δυνατότητα, για τους εκπροσώπους των μη κυβερνητικών οργανώσεων, να συμμετάσχουν στις διαβουλεύσεις της επιτροπής.

E-2141/97

Δυνάμει του άρθρου 8 παράγραφος 1 του κανονισμού (ΕΚ) 258/97, η επισήμανση πρέπει να περιλαμβάνει την ένδειξη των τροποποιημένων χαρακτηριστικών ή ιδιοτήτων, καθώς και την ένδειξη της μεθόδου βάσει της οποίας επετεύχθη το εν λόγω χαρακτηριστικό ή ιδιότητα.

E-2143/97

Όντως αληθεύει ότι η επισήμανση των προϊόντων, των οποίων οι αιτήσεις εγκρίσεως υπήχθησαν στην οδηγία 90/220/ΕΟΚ και επεβλήθησαν πριν από την τροποποίηση του παραρτήματος ΙΙΙ της εν λόγω οδηγίας, παραμένει προαιρετική. Ωστόσο, η Επιτροπή εφιστά την προσοχή του Αξιότιμου Μέλους του Κοινοβουλίου στο γεγονός ότι, δυνάμει της οδηγίας 90/220/ΕΟΚ, η ίδια κατέστη αποδέκτης προτάσεων εθελοντικής επισήμανσης εκ μέρους αιτούντων. Επιπλέον, κάθε νέο τρόφιμο ή συστατικό τροφίμων, όπως ορίζεται στο άρθρο 1 του κανονισμού (ΕΚ) 258/97, υπόκειται στις διατάξεις του εν λόγω κανονισμού, συμπεριλαμβανομένων των κανόνων επισήμανσης που προβλέπονται στο άρθρο 8.

E-2145/97

Η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην οδηγία του Συμβουλίου 89/397/ΕΟΚ ((ΕΕ L 186 της 30.6.1989. )) σχετικά με τον επίσημο έλεγχο των τροφίμων, καθώς και στην οδηγία του Συμβουλίου 93/99/ΕΟΚ σχετικά με πρόσθετα μέτρα στον επίσημο έλεγχο των τροφίμων ((ΕΕ L 290 της 24.11.1993. )).

E-2147/97

Η ευθύνη για τη λήψη αποφάσεων σχετικά με τις κυρώσεις που ισχύουν σε περίπτωση μη τηρήσεως των διατάξεων του κανονισμού, βαρύνει τα κράτη μέλη.

E-2151/97

Ένα νέο τρόφιμο ή συστατικό τροφίμου φέρεται ως «όχι πλέον ισοδύναμο» κατά την έννοια του άρθρου 8 του κανονισμού (ΕΚ) 258/97, σε περίπτωση που μία επιστημονική αξιολόγηση στηριγμένη σε κατάλληλη ανάλυση των υφιστάμενων δεδομένων καταδείξει ότι τα αξιολογηθέντα χαρακτηριστικά διαφέρουν από τα αντίστοιχα χαρακτηριστικά κλασικού τροφίμου ή συστατικού τροφίμου, συνυπολογιζομένων των επιτρεπόμενων ορίων των φυσικών μεταβολών των εν λόγω χαρακτηριστικών. Στην περίπτωση αυτή, η επισήμανση πρέπει να περιλαμβάνει την ένδειξη των εν λόγω χαρακτηριστικών ή ιδιοτήτων, συνοδευόμενη από την ένδειξη της μεθόδου με την οποία επετεύχθη το εν λόγω χαρακτηριστικό ή ιδιότητα.

E-2153/97

Ναι. Η ανωτέρω σύσταση της Επιτροπής της 29ης Ιουλίου 1997 καθιστά σαφές, στην παράγραφο 3 σημείο 4, ότι οι αναλυτικές μελέτες της σύνθεσης του νέου τροφίμου είναι ζωτικής σημασίας και ως εκ τούτου πρέπει να περιλαμβάνονται στην αίτηση που αναφέρεται στο άρθρο 4 παράγραφος 1 του κανονισμού (ΕΚ) 258/97.

E-2155/97

1. Στις περιπτώσεις αυτές, η Επιτροπή θεωρεί ότι μία ανακοίνωση σε εμφανή θέση του καταστήματος πώλησης θα αρκούσε για να εξασφαλίσει την κατάλληλη ενημέρωση του καταναλωτή. Ωστόσο, δεδομένου ότι δεν έχει ακόμη υποβληθεί αίτηση βάσει του κανονισμού για γενετικώς τροποποιημένα φρούτα και λαχανικά που προορίζονται για χύδην πώληση στον καταναλωτή, δεν έχει ακόμη ληφθεί τελική απόφαση για το ζήτημα αυτό.

2. και 4. Τα ζητήματα που θέτει το Αξιότιμο Μέλος του Κοινοβουλίου εξετάζονται επισταμένως από την Επιτροπή στο πλαίσιο της επεξεργασίας λεπτομερών κοινοτικών κανόνων για την επισήμανση των τροφίμων και των συστατικών τροφίμων που παράγονται από γενετικά τροποποιημένους αραβόσιτο και σόγια.

E-2159/97

Στην εκτίμηση των περιβαλλοντικών κινδύνων που προβλέπεται στον κανονισμό (ΕΚ) 258/97 και στην οδηγία 90/220/ΕΟΚ, εξετάζεται το ενδεχόμενο της τυχαίας μεταφοράς στοιχείων από γενετικά τροποποιημένους οργανισμούς σε άλλα τρόφιμα ή προϊόντα. Η εν λόγω εκτίμηση κινδύνων διαλαμβάνει και πτυχές που άπτονται της υγείας του ανθρώπου.

Βάσει των στοιχείων που είναι σήμερα διαθέσιμα, η Επιτροπή θεωρεί ότι το μέλι το οποίο περιέχει η γύρις η οποία έχει μεταφερθεί, μέσω των μελισσών, από γενετικά τροποποιημένες καλλιέργειες, δεν συνιστά νέο τρόφιμο κατά την έννοια του κανονισμού. Ως εκ τούτου, δεν εφαρμόζονται οι περί επισημάνσεως διατάξεις του κανονισμού.

E-2161/97, E-2163/97

Το άρθρο 8 παράγραφος 1 περίπτωση α) του κανονισμού (ΕΚ) 258/97 ορίζει ότι ο τελικός καταναλωτής πρέπει να είναι ενήμερος για κάθε χαρακτηριστικό ή ιδιότητα του τροφίμου, όπως, λ.χ., η σύνθεση, η θρεπτική αξία ή τα θρεπτικά αποτελέσματα, ή η προβλεπόμενη χρήση τροφίμου που καθιστά ένα νέο τρόφιμο ή νέο συστατικό τροφίμου όχι, πλέον, ισοδύναμο με υφιστάμενο τρόφιμο ή συστατικό τροφίμου.

Ένα νέο τρόφιμο ή συστατικό τροφίμου δεν θεωρείται πλέον ισοδύναμο για τους σκοπούς του εν λόγω άρθρου, εφόσον είναι δυνατό να καταδειχθεί, βάσει επιστημονικής αξιολογήσεως στηριγμένης σε κατάλληλη ανάλυση των υφιστάμενων δεδομένων, ότι τα αξιολογηθέντα χαρακτηριστικά είναι διαφορετικά από τα χαρακτηριστικά συμβατικού τροφίμου ή συστατικού τροφίμου, συνυπολογιζομένων των αποδεκτών ορίων των φυσικών μεταβολών για τα εν λόγω χαρακτηριστικά.

Στο πλαίσιο αυτό, η αναφορά σε κατάλληλη ανάλυση των υφιστάμενων δεδομένων απαιτεί αξιολόγηση όλων των σχετικών πληροφοριών, προκειμένου να καθορισθεί το κατά πόσον τα αξιολογούμενα χαρακτηριστικά είναι όντως διαφορετικά. Δεν είναι δυνατόν να προκαθορισθούν οι αναλυτικές μέθοδοι που θα χρησιμοποιηθούν για τον καθορισμό του κατά πόσον υπάρχει όντως διαφορά μεταξύ νέου τροφίμου και συμβατικού τροφίμου.

E-2165/97, E-2167/97, E-2171/97, E-2173/97

Την βασική ευθύνη για τον έλεγχο και την εμπράγματη εφαρμογή των απαιτήσεων του κανονισμού (ΕΚ) 258/97, συμπεριλαμβανομένης της ανάπτυξης αναλυτικών μεθόδων ελέγχου, φέρουν οι επίσημες αρχές ελέγχου των κρατών μελών, σύμφωνα με τις οδηγίες 89/397/ΕΟΚ και 93/99/ΕΟΚ. Η χρηματοδότηση και η επάνδρωση των εθνικών φορέων επισήμου ελέγχου αποτελεί αρμοδιότητα των κρατών μελών.

Σύμφωνα με το άρθρο 5 της οδηγίας 93/99/ΕΟΚ, η Επιτροπή δύναται να αποστέλλει εκπροσώπους στα κράτη μέλη για τη σύνταξη εκθέσεων σχετικά με την ισοδυναμία και την αποδοτικότητα των συστημάτων επισήμου ελέγχου των κρατών μελών, καθώς και σχετικά με ζητήματα που αφορούν την εφαρμογή του κανονισμού (ΕΚ) 258/97.

Η Επιτροπή υπέβαλε σχέδιο συμπληρωματικού προϋπολογισμού προκειμένου να αυξηθούν οι πόροι που είναι διαθέσιμοι για τις δραστηριότητες ελέγχου των τροφίμων σε κοινοτικό επίπεδο. Δεδομένου ότι ο επίσημος έλεγχος των τροφίμων αποτελεί διαρκή δραστηριότητα, δεν υπάρχει ημερομηνία τερματισμού των εν λόγω δραστηριοτήτων.

E-2169/97, E-2187/97

Η Επιτροπή παραπέμπει το Αξιότιμο Μέλος του Κοινοβουλίου στο άρθρο 3 της οδηγίας 93/99/ΕΟΚ, το οποίο καθορίζει λεπτομερώς τις απαιτήσεις στις οποίες πρέπει να ανταποκρίνονται τα εργαστήρια επισήμου ελέγχου για την παρακολούθηση των τροφίμων.

E-2175/97

1. Σύμφωνα με τις γενικές κοινοτικές διατάξεις σχετικά με την επισήμανση των τροφίμων, οι παραγωγοί δύνανται να περιλάβουν στην επισήμανση τον ισχυρισμό ότι κάποια συγκεκριμένα τρόφιμα δεν περιέχουν υλικά τα οποία έχουν παραχθεί από γενετικά τροποποιημένους οργανισμούς, υπό την προϋπόθεση, φυσικά, ότι ο ισχυρισμός αληθεύει. Προτού προβεί σε τέτοια ενέργεια, ο παραγωγός οφείλει να λάβει τα μέτρα που είναι αναγκαία ώστε να εξασφαλίσει την αλήθεια του ισχυρισμού του. Μεταξύ των μέτρων αυτών περιλαμβάνονται ενδεχομένως και αναλύσεις από ανεξάρτητα εργαστήρια.

2. Η ευθύνη των ρυθμίσεων πληρωμής των εν λόγω αναλύσεων βαρύνει τα εμπλεκόμενα μέρη.

3. Οι έλεγχοι όλων των τροφίμων στην αγορά είναι δυνατόν να διεξάγονται από τις αρχές επίσημου ελέγχου, στο πλαίσιο των δικών τους γενικών προγραμμάτων εφαρμογής.

E-2177/97, E-2179/97, E-2181/97

Η Επιτροπή θεωρεί ότι δεν υπάρχει ένα και μόνο κριτήριο για την επιλογή των κατάλληλων αναλυτικών μεθόδων στην περίπτωση των γενετικά τροποποιημένων τροφίμων. Η επιλογή των κατάλληλων μεθόδων πρέπει να διενεργείται κατά περίπτωσιν, λαμβάνοντας υπόψη όλους τους σχετικούς παράγοντες.

E-2183/97

Οι αναλυτικές μέθοδοι που χρησιμοποιούνται από τις αρχές επίσημου ελέγχου των κρατών μελών τελούν υπό συνεχή επανεξέταση. Ωστόσο, η επιλογή των μεθόδων που χρησιμοποιούνται για τους σκοπούς της εφαρμογής των κειμένων διατάξεων εξαρτάται από ευρύ φάσμα παραγόντων, στους οποίους περιλαμβάνονται όχι μόνο η ευαισθησία της μεθόδου, αλλά και η αξιοπιστία, η ακρίβεια, η εγκυρότητα και το κόστος.

E-2185/97

Η κύρια ευθύνη για την ανάπτυξη κατάλληλων μεθόδων εφαρμογής βαρύνει τα κράτη μέλη. Σε ορισμένες περιπτώσεις, είναι δυνατή η ανάπτυξη τυποποιημένων μεθόδων σε κοινοτικό επίπεδο. Επιπλέον, είναι δυνατή η στήριξη, εκ μέρους των κοινοτικών ερευνητικών προγραμμάτων, ερευνητικών έργων που αποβλέπουν στη βελτίωση μεθόδων για την αξιολόγηση νέων τροφίμων και νέων συστατικών τροφίμων.

E-2189/97, E-2191/97

Σύμφωνα με το άρθρο 4 του κανονισμού, ο αιτών καλείται να υποβάλει φάκελο στον οποίο καταδεικνύεται ότι το προϊόν ανταποκρίνεται στις απαιτήσεις εγκρίσεως που καθορίζονται στο άρθρο 3. Η ανάγκη προσκόμισης δειγμάτων εκ μέρους του αιτούντος κρίνεται κατά περίπτωσιν κατά τη διαδικασία εγκρίσεως.

E-2193/97

Οι αρχές των κρατών μελών και η Επιτροπή τηρούν αρχεία όλων των νέων τροφίμων και νέων συστατικών τροφίμων που έχουν διατεθεί στην αγορά σύμφωνα με τον κανονισμό.

Όσον αφορά τις ανακλήσεις προϊόντων, η Επιτροπή παραπέμπει το Αξιότιμο Μέλος του Κοινοβουλίου στην οδηγία του Συμβουλίου 86/396/ΕΟΚ της 14ης Ιουνίου 1989 σχετικά με τις ενδείξεις ή τα σήματα που επιτρέπουν την αναγνώριση της παρτίδας στην οποία ανήκει ένα τρόφιμο ((ΕΕ L 186 της 30.6.1989. )).

E-2195/97

Η κοινοτική νομοθεσία δεν περιέχει ρητή υποχρέωση των παραγωγών για την τήρηση λεπτομερών μητρώων όσον αφορά την καταγωγή όλων των συστατικών που χρησιμοποιούνται στην παραγωγή τροφίμων. Ωστόσο, η τήρηση αρχείων αποτελεί σημαντικό τμήμα των υποχρεώσεων των επιχειρήσεων τροφίμων και ελέγχεται από τις αρχές επισήμου ελέγχου κατά τις επιθεωρήσεις.

E-2197/97

Στην γνώμη της για την εκτίμηση της ασφάλειας των νέων τροφίμων, η επιστημονική επιτροπή τροφίμων επεσήμανε το γεγονός ότι οι επιστημονικές γνώσεις στον τομέα αυτόν εξελίσσονται ραγδαία, και ότι είναι αναγκαίο οι τυχόν κατευθυντήριες γραμμές να τελούν υπό συνεχή επανεξέταση. Η επιτροπή προσδιόρισε ορισμένους ειδικούς τομείς όπου οι παρεχόμενες σήμερα πληροφορίες είναι ανεπαρκείς. Στο μέρος των κατευθυντηρίων γραμμών που αναφέρεται στην πρόσληψη, η επιτροπή επεσήμανε ότι η εισαγωγή νέων τροφίμων στην δίαιτα ενδέχεται να προκαλέσει σημαντικές αλλαγές στα καταναλωτικά σχήματα, που θα έπρεπε να αποτελέσουν το αντικείμενο παρακολούθησης.

Όσον αφορά τις εν λόγω συστάσεις, η Επιτροπή δεν θεωρεί ότι είναι αναγκαίο, στην παρούσα φάση, να θεσπίσει επίσημο πρόγραμμα παρακολούθησης που να καλύπτει όλα τα νέα τρόφιμα. Ανάλογα με την περίπτωση, τα ειδικά προγράμματα παρακολούθησης θα αποτελούν αναπόσπαστο τμήμα των όρων χορήγησης αδείας για νέα τρόφιμα.

E-2199/97, E-2201/97, E-2205/97

Ο κανονισμός (ΕΚ) 258/97 δεν επιβάλλει την υποχρέωση δημιουργίας βάσεως δεδομένων για τα νέα τρόφιμα, και η Επιτροπή δεν προτίθεται επί του παρόντος να δημιουργήσει τέτοια βάση δεδομένων.

Σύμφωνα με τον κανονισμό, οι αποφάσεις περί εκδόσεως αδειών, καθώς και οι περιλήψεις των παραλαμβανόμενων γνωστοποιήσεων, δημοσιεύονται στην Επίσημη Εφημερίδα.

E-2203/97

Σύμφωνα με τις αρχές που περιέχονται στην ανακοίνωση της Επιτροπής σχετικά με την υγεία των καταναλωτών και την ασφάλεια των τροφίμων ((COM(97) 183 τελικό. )), οι εκτιμήσεις της ασφάλειας νέων τροφίμων οι οποίες έχουν αναληφθεί από την επιστημονική επιτροπή τροφίμων θα δημοσιεύονται μαζί με τις βιβλιογραφικές αναφορές των δεδομένων που εκτιμώνται από την επιτροπή.